title: Kommissionens gennemførelsesdirektiv 2012/1/EU af 6. januar 2012 om ændring af bilag I til Rådets direktiv 66/402/EØF for så vidt angår de betingelser, som afgrøden Oryza sativa skal opfylde  EØS-relevant tekst

text:
               7.1.2012

               DA

               Den Europæiske Unions Tidende

               L 4/8

         KOMMISSIONENS GENNEMFØRELSESDIREKTIV 2012/1/EU
   af 6. januar 2012
   om ændring af bilag I til Rådets direktiv 66/402/EØF for så vidt angår de betingelser, som afgrøden Oryza sativa skal opfylde
   (EØS-relevant tekst)
   EUROPA-KOMMISSIONEN HAR —
   under henvisning til traktaten om den Europæiske Unions funktionsmåde,
   under henvisning til Rådets direktiv 66/402/EØF af 14. juni 1966 om handel med sædekorn (1), særlig artikel 21a, og
   ud fra følgende betragtninger:

               (1)

               Af oplysninger og undersøgelser, som medlemsstaterne har forelagt for nylig, fremgår det, at der er behov for at indføre et loft over tilstedeværelsen af planter, som er inficeret med Fusarium fujikuroi, på marker, hvor der avles sædekorn af Oryza sativa, eftersom Fusarium fujikuroi forårsager skader på ris og ikke kan behandles effektivt med eksisterende plantebeskyttelsesmidler. De samme undersøgelser viser, at der er behov for at reducere tilstedeværelsen af vildtvoksende planter eller planter med røde kerner på marker, hvor der avles sædekorn af Oryza sativa, eftersom udbyttet og kvaliteten af de pågældende rissædekorn er blevet markant forringet med det nuværende loft.

               (2)

               På denne baggrund bør der indføres et loft over tilstedeværelsen af planter, der er inficeret med Fusarium fujikuroi, på marker, hvor der avles sædekorn af Oryza sativa, og loftet over tilstedeværelsen af vildtvoksende planter eller planter med røde kerner på marker, hvor der avles sædekorn af Oryza sativa, bør sænkes ved avl af kategorien certificeret sædekorn. Disse lofter bør fastsættes på grundlag af de undersøgelser, der er foretaget i medlemsstaterne.

               (3)

               Direktiv 66/402/EØF bør derfor ændres i overensstemmelse hermed.

               (4)

               Foranstaltningerne i dette direktiv er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug —

         VEDTAGET DETTE DIREKTIV:
   Artikel 1
   Ændring af direktiv 66/402/EØF
   I bilag I til direktiv 66/402/EØF affattes punkt 3.A således:

               "A.

               Oryza sativa:
               Antallet af planter, som umiskendeligt er inficeret med Fusarium fujikuroi, må ikke overstige:

                           —

                           2 pr. 200 m2 ved avl af basissæd

                           —

                           4 pr. 200 m2 ved avl af certificeret sædekorn af første generation

                           —

                           8 pr. 200 m2 ved avl af certificeret sædekorn af anden generation.

                     Antallet af planter, som umiskendeligt er vildtvoksende planter eller planter med røde kerner, må ikke overstige:

                           —

                           0 ved avl af basissæd

                           —

                           1 pr. 100 m2 ved avl af certificeret sædekorn af første og anden generation."

         Artikel 2
   Gennemførelse
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. maj 2012. De tilsender straks Kommissionen disse love og bestemmelser med en sammenligningstabel, som viser sammenhængen mellem de pågældende love og bestemmelser og dette direktiv.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Ikrafttrædelse
   Dette direktiv træder i kraft på syvendedagen efter offentliggørelsen i Den Europæiske Unions Tidende.
   Artikel 4
   Adressater
   Dette direktiv er rettet til medlemsstaterne.

      Udfærdiget i Bruxelles, den 6. januar 2012.

            På Kommissionens vegne

         José Manuel BARROSO

            Formand

      (1)  EFT 125 af 11.7.1966, s. 2309/66.


title: Kommissionens delegerede direktiv 2014/3/EU af 18. oktober 2013 om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtaget anvendelse af blyacetatmarkør i stereotaktiske hovedstøtter til brug ved CT (computertomografi) og MRI samt i positioneringssystemer til gammastråle- og partikelterapiudstyr  EØS-relevant tekst

text:
               9.1.2014

               DA

               Den Europæiske Unions Tidende

               L 4/49

         KOMMISSIONENS DELEGEREDE DIREKTIV 2014/3/EU
   af 18. oktober 2013
   om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtaget anvendelse af blyacetatmarkør i stereotaktiske hovedstøtter til brug ved CT (computertomografi) og MRI samt i positioneringssystemer til gammastråle- og partikelterapiudstyr
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Direktiv 2011/65/EU forbyder anvendelse af bly i elektrisk og elektronisk udstyr, der bringes i omsætning.

               (2)

               Blyacetat er et ideelt stof til brug som markør i hovedstøtter, der anvendes til positionering i forbindelse med strålebehandling og fjernelse af tumorer.

               (3)

               Det er ikke videnskabeligt eller teknisk muligt at substituere eller fjerne bly i forbindelse med den pågældende anvendelse, og der er ikke tegn på, at det inden for den nærmeste fremtid vil være muligt at substituere stoffet.

               (4)

               Direktiv 2011/65/EU bør derfor ændres i overensstemmelse hermed —

         VEDTAGET DETTE DIREKTIV:
   Artikel 1
   Bilag IV til direktiv 2011/65/EU ændres som angivet i bilaget til nærværende direktiv.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den sidste dag i den sjette måned efter ikrafttrædelsen. De tilsender straks Kommissionen disse bestemmelser.
   Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 18. oktober 2013.

            På Kommissionens vegne

         José Manuel BARROSO

            Formand

      (1)  EUT L 174 af 1.7.2011, s. 88.

      BILAG
      I bilag IV til direktiv 2011/65/EU indsættes følgende punkt 22:

                  »22.

                  Blyacetatmarkør til brug i stereotaktiske hovedstøtter til CT og MRI samt i positioneringssystemer til gammastråle- og partikelterapiudstyr. Udløber den 30. juni 2021«.


title: Kommissionens gennemførelsesdirektiv 2011/39/EU af 11. april 2011 om ændring af Rådets direktiv 91/414/EØF for at optage fenazaquin som aktivstof og om ændring af beslutning 2008/934/EF  EØS-relevant tekst

text:
               12.4.2011

               DA

               Den Europæiske Unions Tidende

               L 97/30

         KOMMISSIONENS GENNEMFØRELSESDIREKTIV 2011/39/EU
   af 11. april 2011
   om ændring af Rådets direktiv 91/414/EØF for at optage fenazaquin som aktivstof og om ændring af beslutning 2008/934/EF
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 6, stk. 1, og
   ud fra følgende betragtninger:

               (1)

               Ved Kommissionens forordning (EF) nr. 451/2000 (2) og (EF) nr. 1490/2002 (3) er der fastsat nærmere bestemmelser for iværksættelsen af tredje fase af det arbejdsprogram, der er omhandlet i artikel 8, stk. 2, i direktiv 91/414/EØF, ligesom der opstilles en liste over aktivstoffer, som skal vurderes med henblik på eventuel optagelse i bilag I til direktiv 91/414/EØF. Denne liste omfatter fenazaquin.

               (2)

               Anmelderen trak i overensstemmelse med artikel 11e i forordning (EF) nr. 1490/2002 sin støtte til optagelsen af aktivstoffet i bilag I til direktiv 91/414/EØF tilbage inden for to måneder efter modtagelsen af udkastet til vurderingsrapport. Derfor blev det ved Kommissionens beslutning 2008/934/EF af 5. december 2008 om afvisning af at optage visse aktivstoffer i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder disse stoffer (4) vedtaget, at fenazaquin ikke skulle optages i det pågældende bilag.

               (3)

               Den oprindelige anmelder (i det følgende benævnt »ansøgeren«) har i henhold til artikel 6, stk. 2, i direktiv 91/414/EØF indgivet en ny ansøgning og anmodet om, at den blev behandlet efter den fremskyndede procedure, der er omhandlet i artikel 14-19 i Kommissionens forordning (EF) nr. 33/2008 af 17. januar 2008 om gennemførelsesbestemmelser til Rådets direktiv 91/414/EØF for så vidt angår en almindelig og en fremskyndet procedure for vurdering af aktivstoffer, der har været omfattet af det i artikel 8, stk. 2, i samme direktiv omhandlede arbejdsprogram, men som ikke er optaget i direktivets bilag I (5).

               (4)

               Ansøgningen blev indgivet til Grækenland, der blev udpeget som rapporterende medlemsstat ved forordning (EF) nr. 1490/2002. Tidsfristen for den fremskyndede procedure er overholdt. Aktivstoffets specifikation og de anvendelsesformål, der er fremlagt dokumentation for, er de samme som i beslutning 2008/934/EF. Ansøgningen opfylder ligeledes de øvrige indholdsmæssige og proceduremæssige krav i artikel 15 i forordning (EF) nr. 33/2008.

               (5)

               Grækenland har evalueret de supplerende data, som ansøgeren har forelagt, og har udarbejdet en supplerende rapport. Rapporten blev den 28. januar 2010 meddelt Den Europæiske Fødevaresikkerhedsautoritet (i det følgende benævnt »EFSA«) og Kommissionen. EFSA underrettede de øvrige medlemsstater og ansøgeren om den supplerende rapport med henblik på, at de kunne fremsætte bemærkninger hertil, og sendte de modtagne bemærkninger til Kommissionen. I henhold til artikel 20, stk. 1, i forordning (EF) nr. 33/2008 og efter anmodning fra Kommissionen forelagde EFSA sin konklusion om fenazaquin for Kommissionen den 28. oktober 2010 (6). Udkastet til vurderingsrapport, den supplerende rapport og EFSA's konklusion er blevet behandlet af medlemsstaterne og Kommissionen i Den Stående Komité for Fødevarekæden og Dyresundhed, og behandlingen blev afsluttet den 11. marts 2011 med Kommissionens reviderede vurderingsrapport om fenazaquin.

               (6)

               Det fremgår af diverse undersøgelser, at plantebeskyttelsesmidler, der indeholder fenazaquin, kan forventes generelt at opfylde kravene i artikel 5, stk. 1, litra a) og b), i direktiv 91/414/EØF, især med hensyn til de anvendelsesformål, der er undersøgt og udførligt beskrevet i Kommissionens reviderede vurderingsrapport. Fenazaquin bør derfor optages i bilag I for at sikre, at godkendelse af plantebeskyttelsesmidler, der indeholder det pågældende aktivstof, kan finde sted i alle medlemsstater i overensstemmelse med direktivet.

               (7)

               Før et aktivstof optages i bilag I, bør medlemsstaterne og de berørte parter have en rimelig frist til at forberede sig, så de kan opfylde de nye krav, optagelsen medfører.

               (8)

               Uden at det berører de forpligtelser, der i henhold til direktiv 91/414/EØF følger af, at et aktivstof optages i bilag I, bør medlemsstaterne have en frist på seks måneder efter optagelsen til at tage eksisterende godkendelser af plantebeskyttelsesmidler, der indeholder fenazaquin, op til fornyet overvejelse for at sikre, at kravene i direktiv 91/414/EØF, navnlig i artikel 13, og de relevante betingelser i bilag I er opfyldt. Medlemsstaterne bør, alt efter hvad der er relevant, ændre, erstatte eller tilbagekalde eksisterende godkendelser i henhold til direktiv 91/414/EØF. Uanset ovenstående frist bør der afsættes en længere periode til indgivelse og vurdering af det fuldstændige dossier, jf. bilag III, for hvert plantebeskyttelsesmiddel og for hvert enkelt påtænkt anvendelsesformål i overensstemmelse med de ensartede principper i direktiv 91/414/EØF.

               (9)

               Erfaringerne fra tidligere optagelser i bilag I til direktiv 91/414/EØF af aktivstoffer, som er vurderet inden for rammerne af Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i direktiv 91/414/EØF om markedsføring af plantebeskyttelsesmidler (7), har vist, at der kan opstå vanskeligheder med fortolkningen af de pligter, som indehavere af eksisterende godkendelser har med hensyn til adgang til data. For at undgå yderligere vanskeligheder synes det derfor nødvendigt at præcisere medlemsstaternes pligter, især pligten til at kontrollere, at indehaveren af en godkendelse kan påvise, at han har adgang til et dossier, der opfylder kravene i bilag II til direktivet. Denne præcisering pålægger imidlertid ikke medlemsstaterne eller indehavere af godkendelser nye forpligtelser i forhold til de hidtil vedtagne direktiver om ændring af bilag I.

               (10)

               Direktiv 91/414/EØF bør derfor ændres i overensstemmelse hermed.

               (11)

               Det blev ved beslutning 2008/934/EF vedtaget, at fenazaquin ikke skulle optages i bilag I, og at godkendelser af plantebeskyttelsesmidler, der indeholder det pågældende stof, skulle tilbagekaldes senest den 31. december 2011. Det er nødvendigt at slette rækken vedrørende fenazaquin i beslutningens bilag.

               (12)

               Beslutning 2008/934/EF bør derfor ændres i overensstemmelse hermed.

               (13)

               Foranstaltningerne i dette direktiv er i overensstemmelse med udtalelse fra Den Stående Komité for Fødevarekæden og Dyresundhed —

         VEDTAGET DETTE DIREKTIV:
   Artikel 1
   Bilag I til direktiv 91/414/EØF ændres som angivet i bilaget til nærværende direktiv.
   Artikel 2
   Rækken vedrørende fenazaquin i bilaget til beslutning 2008/934/EF udgår.
   Artikel 3
   Medlemsstaterne vedtager og offentliggør senest den 30. november 2011 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser med en sammenligningstabel, som viser sammenhængen mellem de pågældende love og bestemmelser og dette direktiv.
   De anvender disse love og bestemmelser fra den 1. december 2011.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   Artikel 4
   1.   Om nødvendigt ændrer eller tilbagekalder medlemsstaterne i henhold til direktiv 91/414/EØF senest den 30. november 2011 eksisterende godkendelser af plantebeskyttelsesmidler, der indeholder fenazaquin som aktivstof.
   Inden da skal medlemsstaterne navnlig kontrollere, at betingelserne i bilag I til direktiv 91/414/EØF vedrørende fenazaquin er overholdt, dog ikke betingelserne i del B vedrørende dette aktivstof, og at indehaveren af godkendelsen er i besiddelse af eller har adgang til et dossier, der opfylder kravene i bilag II til direktivet, jf. betingelserne i direktivets artikel 13.
   2.   Uanset stk. 1 revurderer medlemsstaterne for hvert godkendt plantebeskyttelsesmiddel, der indeholder fenazaquin, enten som eneste aktivstof eller som ét af flere aktivstoffer, som alle er optaget i bilag I til direktiv 91/414/EØF pr. 31. maj 2011, midlet i overensstemmelse med de ensartede principper i bilag VI til direktiv 91/414/EØF på grundlag af et dossier, der opfylder kravene i bilag III til nævnte direktiv, idet der samtidig tages højde for del B i bilag I til direktivet vedrørende fenazaquin. På grundlag af den vurdering fastslår medlemsstaterne, om midlet opfylder kravene i artikel 4, stk. 1, litra b)-e), i direktiv 91/414/EØF.
   Derefter skal medlemsstaterne:

               a)

               hvis det drejer sig om et middel, der indeholder fenazaquin som eneste aktivstof, om nødvendigt ændre godkendelsen eller trække den tilbage senest den 31. maj 2015, eller

               b)

               hvis det drejer sig om et middel, der indeholder fenazaquin som ét af flere aktivstoffer, om nødvendigt ændre godkendelsen eller trække den tilbage senest den 31. maj 2015 eller senest den dato, der er fastsat for en sådan ændring eller tilbagetrækning i det eller de pågældende direktiver, hvorved det eller de pågældende stoffer blev optaget i bilag I til direktiv 91/414/EØF, alt efter hvilket der er det seneste tidspunkt.

         Artikel 5
   Dette direktiv træder i kraft den 1. juni 2011.
   Artikel 6
   Dette direktiv er rettet til medlemsstaterne.

      Udfærdiget i Bruxelles, den 11. april 2011.

            På Kommissionens vegne

         José Manuel BARROSO

            Formand

      (1)  EFT L 230 af 19.8.1991, s. 1.

      (2)  EFT L 55 af 29.2.2000, s. 25.

      (3)  EFT L 224 af 21.8.2002, s. 23.

      (4)  EUT L 333 af 11.12.2008, s. 11.

      (5)  EUT L 15 af 18.1.2008, s. 5.

      (6)  Den Europæiske Fødevaresikkerhedsautoritet, »Conclusion on the peer review of the pesticide risk assessment of the active substance fenazaquin«. EFSA Journal 2010; 8(11):1892. [74 pp.]. doi:10.2903/j.efsa.2010.1892. Tilgængelig online: www.efsa.europa.eu.

      (7)  EFT L 366 af 15.12.1992, s. 10.

      BILAG
      Følgende indsættes sidst i tabellen i bilag I til direktiv 91/414/EØF:

                     Nr.

                     Almindeligt anvendt navn, identifikationsnummer

                     IUPAC-navn

                     Renhed (1)

                     Ikrafttrædelse

                     Udløbsdato for stoffets optagelse i listen

                     Særlige bestemmelser

                     »345

                     Fenazaquin
                     CAS-nr.: 120928-09-8
                     CIPAC-nr.: 693

                     4-tert-butylphenethylquinazolin-4-ylether

                     ≥ 975 g/kg

                     1.6.2011

                     31.5.2021

                     DEL A
                     Må kun tillades anvendt som acaricid på prydplanter i væksthuse.
                     DEL B
                     Med henblik på gennemførelsen af de ensartede principper i bilag VI skal der tages hensyn til konklusionerne i den reviderede vurderingsrapport om fenazaquin, særlig tillæg I og II, som færdigbehandlet i Den Stående Komité for Fødevarekæden og Dyresundhed den 11. marts 2011.
                     Ved denne samlede vurdering skal medlemsstaterne:

                                 (1)

                                 være særligt opmærksomme på at beskytte vandorganismer

                                 (2)

                                 være særligt opmærksomme på risikoen for brugerne og sikre, at anvendelsesbetingelserne foreskriver anvendelse af personlige værnemidler

                                 (3)

                                 være særligt opmærksomme på at beskytte bier og sikre, at, godkendelsesbetingelserne omfatter risikoreducerende foranstaltninger, hvis det er relevant

                                 (4)

                                 fastsætte anvendelsesbetingelser, der sikrer, at der ikke findes restkoncentrationer af fenazaquin i afgrøder til konsum og foder.«

         (1)  Yderligere oplysninger om aktivstoffets identitet og specifikation fremgår af den reviderede vurderingsrapport.


title: Kommissionens gennemførelsesdirektiv (EU) 2015/1955 af 29. oktober 2015 om ændring af bilag I og II til Rådets direktiv 66/402/EØF om handel med sædekorn (EØS-relevant tekst)

text:
               30.10.2015

               DA

               Den Europæiske Unions Tidende

               L 284/142

         KOMMISSIONENS GENNEMFØRELSESDIREKTIV (EU) 2015/1955
   af 29. oktober 2015
   om ændring af bilag I og II til Rådets direktiv 66/402/EØF om handel med sædekorn
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 66/402/EØF af 14. juni 1966 om handel med sædekorn (1), særlig artikel 21b, og
   ud fra følgende betragtninger:

               (1)

               I de seneste år er et stigende antal hybridsorter af byg produceret ved cytoplasmatisk hanlig sterilitet blevet opført på den fælles sortsliste over landbrugsplantearter, jf. artikel 17 i direktiv 2002/53/EF (2).

               (2)

               Cytoplasmatisk hanlig sterilitet (i det følgende benævnt »CMS«) er anerkendt over hele verden som en forædlingsteknik til produktion af hybridsorter af byg. Den dækker over et genetisk system, der forekommer naturligt i planters cytoplasma. Dette genetiske system kan indføres i planter ved hjælp af krydsning. På grundlag af denne teknik kan den genetiske diversitet i to eller flere forældrelinjer kombineres. Således kan de pågældende sorters præstationsevne forbedres på områder som for eksempel sygdomsresistens og udbytte. I lyset af denne tekniske udvikling bør der fastsættes særlige betingelser for hybridsorter af byg.

               (3)

               De tekniske ligheder med produktionen af sædekorn af hybridsorter af rug samt behovene hos brugerne af sædekorn af hybridsorter af byg taget i betragtning bør der fastsættes betingelser for sædekorn af hybridsorter af byg, der ligner de betingelser, der finder anvendelse for sædekorn af hybridsorter af rug.

               (4)

               Erfaringen har vist, at det særlige blandingsproduktionssystem, der anvendes på marken, i kombination med de vejrrelaterede risici i løbet af blomstringsperioden vil kræve en reduktion af sortsrenheden til 85 %, i tilfælde af at der anvendes CMS-teknik, for at muliggøre stabil produktion af sædekorn under mindre gunstige vejrforhold. Der bør derfor tillades en lavere sortsrenhed end for andre hybridsorter.

               (5)

               Bilag I og II til direktiv 66/402/EØF bør derfor ændres.

               (6)

               Foranstaltningerne i dette direktiv er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DETTE DIREKTIV:
   Artikel 1
   Ændringer af direktiv 66/402/EØF
   Bilag I og II til direktiv 66/402/EØF ændres som angivet i bilaget til dette direktiv.
   Artikel 2
   Gennemførelse
   1.   Medlemsstaterne vedtager og offentliggør senest den 30. juni 2016 de love og administrative bestemmelser, der er nødvendige for at efterkomme dette direktiv. De meddeler straks Kommissionen disse love og bestemmelser.
   De anvender disse bestemmelser fra den 1. juli 2016.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Ikrafttræden
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Adressater
   Dette direktiv er rettet til medlemsstaterne.

      Udfærdiget i Bruxelles, den 29. oktober 2015.

            På Kommissionens vegne

         Jean-Claude JUNCKER

            Formand

      (1)  EFT 125 af 11.7.1966, s. 2309/66.

      (2)  Rådets direktiv 2002/53/EF af 13. juni 2002 om den fælles sortsliste over landbrugsplantearter (EFT L 193 af 20.7.2002, s. 1).

      BILAG
      I bilag I og II til direktiv 66/402/EØF foretages følgende ændringer:

                  1)

                  I bilag I foretages følgende ændringer:

                              a)

                              Punkt 5, første punktum, affattes således: »Bestande til produktion af certificeret sædekorn af hybrider af Avena nuda, Avena sativa, Avena strigosa, Oryza sativa, Triticum aestivum, Triticum durum, Triticum spelta og selvbestøvende xTriticosecale samt bestande til produktion af certificeret sædekorn af hybrider af Hordeum vulgare ved hjælp af en anden teknik end cytoplasmatisk hanlig sterilitet (CMS)«.

                              b)

                              Følgende punkt indsættes efter punkt 5:

                                          »5a.

                                          Bestande til produktion af basissædekorn og certificeret sædekorn ved hjælp af CMS-teknikken:

                                                      a)

                                                      Bestanden skal opfylde følgende normer med hensyn til afstande til de nærmestliggende marker, hvorfra pollen eventuelt kan forårsage uønsket fremmedbestøvning:

                                                                  Bestand

                                                                  Mindste afstand

                                                                  ved avl af basissædekorn

                                                                  100 m

                                                                  ved avl af certificeret sædekorn

                                                                  50 m

                                                      b)

                                                      Bestanden skal være tilstrækkeligt sortsægte og sortsren med hensyn til komponenternes karakteristika.
                                                      Bestanden skal navnlig opfylde følgende øvrige normer og betingelser:

                                                                  i)

                                                                  Det procentvise antal planter, som tydeligvis afviger fra typen, må ikke overstige:

                                                                              —

                                                                              for afgrøder, der anvendes til produktion af basissædekorn: 0,1 % for vedligeholderen og den retablerende linje og 0,2 % for den hunlige komponent i CMS

                                                                              —

                                                                              for afgrøder, der anvendes til produktion af certificeret sædekorn: 0,3 % for vedligeholderen og den hunlige komponent i CMS og 0,5 %, i tilfælde af at den hunlige komponent i CMS er en enkelthybrid.

                                                                  ii)

                                                                  Niveauet af hanlig sterilitet i den hunlige komponent skal være mindst:

                                                                              —

                                                                              99,7 % for afgrøder, der anvendes til produktion af basissædekorn

                                                                              —

                                                                              99,5 % for afgrøder, der anvendes til produktion af certificeret sædekorn.

                                                                  iii)

                                                                  Kravene i nr. i) og ii) skal undersøges ved officiel efterkontrol.

                                                      c)

                                                      Certificeret sædekorn kan produceres i blandkulturer bestående af en hanligt og hunligt steril komponent og en hanlig komponent, der genskaber frugtbarhed.«

                  2)

                  I bilag II foretages følgende ændringer:

                              a)

                              Punkt 1.C affattes således:
                              »C   Hybrider af Avena nuda, Avena sativa, Avena strigosa, Hordeum vulgare, Oryza sativa, Triticum aestivum, Triticum durum, Triticum spelta og selvbestøvende xTriticosecale:

                              Sædekorn af kategorien certificeret sædekorn skal have en sortsrenhed på mindst 90 %.
                              I tilfælde af Hordeum vulgare produceret ved CMS skal den være på 85 %. Andre urenheder end den retablerende linje må ikke overstige 2 %.
                              Mindste sortsrenhed skal undersøges ved officiel efterkontrol af en passende andel prøver.«

                              b)

                              I punkt 1.E i bilag II affattes overskriften således:»E.
                                 Hybrider af Secale cereale og CMS-hybrider af Hordeum vulgare:«.


title: Kommissionens delegerede direktiv (EU) 2016/1028 af 19. april 2016 om ændring med henblik på tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtagelse for bly i lodninger i elektriske forbindelser til temperatursensorer i visse anordninger (EØS-relevant tekst)

text:
               25.6.2016

               DA

               Den Europæiske Unions Tidende

               L 168/13

         KOMMISSIONENS DELEGEREDE DIREKTIV (EU) 2016/1028
   af 19. april 2016
   om ændring med henblik på tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtagelse for bly i lodninger i elektriske forbindelser til temperatursensorer i visse anordninger
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Direktiv 2011/65/EU forbyder anvendelse af bly i elektrisk og elektronisk udstyr, der bringes i omsætning.

               (2)

               Bly anvendes til elektriske forbindelser i kryogene sensorer til medicinsk udstyr og overvågnings- og reguleringsinstrumenter for at forhindre, at der dannes tykke intermetalliske faser, whiskers, og tinpest. Sensorerne benyttes i visse anvendelser til måling af meget lave temperaturer i korte perioder.

               (3)

               Blyfri lodninger kan ikke benyttes i kryogene anvendelser, da de har en tendens til at danne tinpest, hvilket påvirker pålideligheden af apparaterne i alvorlig grad. Det er blevet påvist, at der for normalt fungerende kryogene sensorer ikke findes andre forbindelsesteknologier end lodning, der både er pålidelige og tilgængelige.

               (4)

               Blylodninger i de eksterne kontakter til temperatursensorer, der anvendes regelmæssigt ved temperaturer under – 150 °C, bør derfor undtages indtil den 30. juni 2021, jf. undtagelsen i punkt 26 i bilag IV til direktiv 2011/65/EU. I betragtning af innovationscyklusserne for medicinsk udstyr og overvågnings- og reguleringsinstrumenter vil varigheden af denne undtagelse sandsynligvis ikke få negativ indvirkning på innovationen.

               (5)

               Direktiv 2011/65/EU bør derfor ændres —

         VEDTAGET DETTE DIREKTIV:
   Artikel 1
   Bilag IV til direktiv 2011/65/EU ændres som angivet i bilaget til nærværende direktiv.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. april 2017. De tilsender straks Kommissionen disse love og bestemmelser.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 19. april 2016.

            På Kommissionens vegne

         Jean-Claude JUNCKER

            Formand

      (1)  EUT L 174 af 1.7.2011, s. 88.

      BILAG
      I bilag IV til direktiv 2011/65/EU affattes punkt 26 således:

                     »26.

                     Bly i følgende anvendelser, der anvendes varigt ved en temperatur under – 20 °C under normale drifts- og opbevaringsforhold:

                                 a)

                                 lodninger i printplader

                                 b)

                                 afbryderbelægninger til elektriske og elektroniske komponenter og printpladebelægninger

                                 c)

                                 lodninger til forbindelse af ledninger og kabler

                                 d)

                                 lodninger til forbindelse af transducere og sensorer.

                           Bly i lodninger i elektriske forbindelser til temperatursensorer i anordninger, der er beregnet til regelmæssig anvendelse ved temperaturer under – 150 °C.
                     Undtagelserne udløber den 30. juni 2021.«


title: Kommissionens delegerede direktiv 2014/75/EU af 13. marts 2014 om ændring med henblik på tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtagelse for anvendelsen af kviksølv i koldkatodelysstofrør (CCFL) til bagbelysning i LCD-skærme (højst 5 mg kviksølv pr. lyskilde), som indgår i industrielle overvågnings- og reguleringsinstrumenter, der bringes i omsætning inden den 22. juli 2017  EØS-relevant tekst

text:
               20.5.2014

               DA

               Den Europæiske Unions Tidende

               L 148/84

         KOMMISSIONENS DELEGEREDE DIREKTIV 2014/75/EU
   af 13. marts 2014
   om ændring med henblik på tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtagelse for anvendelsen af kviksølv i koldkatodelysstofrør (CCFL) til bagbelysning i LCD-skærme (højst 5 mg kviksølv pr. lyskilde), som indgår i industrielle overvågnings- og reguleringsinstrumenter, der bringes i omsætning inden den 22. juli 2017
   (EØS-relevant tekst)
   EUROPA-KOMMISSIONEN har —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Direktiv 2011/65/EU forbyder anvendelse af kviksølv i elektrisk og elektronisk udstyr, der bringes i omsætning.

               (2)

               Mange Industrielle overvågnings- og reguleringsinstrumenter er udstyret med bagbelyste LCD-skærme, som kræver, at der anvendes koldkatodelysstofrør (CCFL) med 5 mg kviksølv. De samlede negative miljø-, sundheds-, og forbrugerbeskyttelsesmæssige indvirkninger som følge af substitutionen af kviksølvholdige CCFL i industrielle overvågnings- og reguleringsinstrumenter er sandsynligvis større end de samlede miljø-, sundheds- og forbrugerbeskyttelsesmæssige fordele herved.

               (3)

               Med sigte på at kunne reparere og forlænge levetiden for produkter bør der indrømmes en undtagelse fra begrænsningen af kviksølv i CCFL til bagbelysning af LCD-skærme i industrielle overvågnings- og reguleringsinstrumenter. I overensstemmelse med »repareret som produceret«-princippet bør undtagelsen gælde alle produkter, som bringes i omsætning før den 22. juli 2017, som er datoen, fra hvilken industrielle overvågnings- og reguleringsinstrumenter skal opfylde kravene, og undtagelsens gyldighedsperiode bør være 7 år fra denne dato. Det er usandsynligt, at undtagelsen vil have negative konsekvenser for innovationen.

               (4)

               Direktiv 2011/65/EU bør ændres i overensstemmelse hermed —

         VEDTAGET DETTE DIREKTIV:
   Artikel 1
   Bilag IV til direktiv 2011/65/EU ændres som angivet i bilaget til nærværende direktiv.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den sidste dag i den sjette måned efter ikrafttrædelsen. De tilsender straks Kommissionen disse bestemmelser.
   Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 13. marts 2014.

            På Kommissionens vegne

         José Manuel BARROSO

            Formanden

      (1)  EUT L 174 af 1.7.2011, s. 88.

      BILAG
      I bilag IV til direktiv 2011/65/EU indsættes følgende punkt 35:

                     »35.

                     Kviksølv i koldkatodelysstofrør (CCFL) til bagbelysning i LCD-skærme (højst 5 mg kviksølv pr. lyskilde), som anvendes i industrielle overvågnings- og reguleringsinstrumenter, der bringes i omsætning inden den 22. juli 2017.
                     Udløber den 21. juli 2024.«


title: Kommissionens gennemførelsesdirektiv 2011/38/EU af 11. april 2011 om ændring af bilag V til direktiv 2004/33/EF for så vidt angår maksimums-pH-værdier for trombocytkoncentrater ved udløbet af holdbarhedsperioden  EØS-relevant tekst

text:
               12.4.2011

               DA

               Den Europæiske Unions Tidende

               L 97/28

         KOMMISSIONENS GENNEMFØRELSESDIREKTIV 2011/38/EU
   af 11. april 2011
   om ændring af bilag V til direktiv 2004/33/EF for så vidt angår maksimums-pH-værdier for trombocytkoncentrater ved udløbet af holdbarhedsperioden
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2002/98/EF af 27. januar 2003 om fastsættelse af standarder for kvaliteten og sikkerheden ved tapning, testning, behandling, opbevaring og distribution af humant blod og blodkomponenter og om ændring af direktiv 2001/83/EF (1), særlig artikel 29, stk. 2, litra f), og
   ud fra følgende betragtninger:

               (1)

               I punkt 2.4 i bilag V til Kommissionens direktiv 2004/33/EF af 22. marts 2004 om gennemførelse af Europa-Parlamentets og Rådets direktiv 2002/98/EF med hensyn til visse tekniske krav til blod og blodkomponenter (2) er der fastsat minimums- og maksimums-pH-værdier (henholdsvis 6,4 og 7,4) for trombocytenheder ved udløbet af holdbarhedsperioden. Trombocytenheder, som ikke opfylder disse minimums- og maksimums-værdier, skal derfor kasseres.

               (2)

               Nyere videnskabelig dokumentation og praktiske erfaringer har vist, at pH-værdier over 7,4 ikke påvirker opbevarede trombocytters kvalitet og sikkerhed, mens pH-værdier under 6,4 derimod konsekvent resulterer i skadede trombocytter, og at en maksimums-pH-værdi for trombocytkoncentrater således ikke er nødvendig.

               (3)

               Det medvirker betydelige tab at kassere trombocytter, der overskrider den maksimums-pH-værdi, der er fastsat i bilag V til direktiv 2004/33/EF. Tabene bliver muligvis større fremover som følge af nye tapningsmetoder og opbevaringsposer, som begge forårsager højere pH-værdier ved udløbet af holdbarhedsperioden.

               (4)

               Maksimums-pH-værdien (7,4) for alle trombocytkoncentrater, der er opført i bilag V til direktiv 2004/33/EF, bør derfor udgå.

               (5)

               Foranstaltningerne i dette direktiv er i overensstemmelse med udtalelse fra det udvalg, der er nedsat ved artikel 28 i direktiv 2002/98/EF —

         VEDTAGET DETTE DIREKTIV:
   Artikel 1
   Bilag V til direktiv 2004/33/EF ændres som angivet i bilaget til nærværende direktiv.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. juni 2011. De tilsender straks Kommissionen disse love og bestemmelser med en sammenligningstabel, som viser sammenhængen mellem de pågældende love og bestemmelser og dette direktiv.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft dagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 11. april 2011.

            På Kommissionens vegne

         José Manuel BARROSO

            Formand

      (1)  EUT L 33 af 8.2.2003, s. 30.

      (2)  EUT L 91 af 30.3.2004, s. 25.

      BILAG
      For følgende komponenter i skemaet i punkt 2.4 i bilag V til direktiv 2004/33/EF:

                  —

                  »Trombocytter fremstillet ved aferese«

                  —

                  »Leukocyt-depleterede trombocytter fremstillet ved aferese«

                  —

                  »Puljede trombocytter fremstillet ved fraktionering«

                  —

                  »Puljede leukocyt-depleterede trombocytter fremstillet ved fraktionering«

                  —

                  »Trombocytter fremstillet ved fraktionering, enkeltportion«

                  —

                  »Leukocyt-depleterede trombocytter fremstillet ved fraktionering, enkeltportion«

            affattes de acceptable resultater af kvalitetsmålinger for pH således:
      »Mindst 6,4 korrigeret for 22 °C, ved udløbet af holdbarhedsperioden«.


title: Kommissionens gennemførelsesdirektiv 2011/42/EU af 11. april 2011 om ændring af Rådets direktiv 91/414/EØF for at optage flutriafol som aktivstof og om ændring af Kommissionens beslutning 2008/934/EF  EØS-relevant tekst

text:
               12.4.2011

               DA

               Den Europæiske Unions Tidende

               L 97/42

         KOMMISSIONENS GENNEMFØRELSESDIREKTIV 2011/42/EU
   af 11. april 2011
   om ændring af Rådets direktiv 91/414/EØF for at optage flutriafol som aktivstof og om ændring af Kommissionens beslutning 2008/934/EF
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 6, stk. 1, og
   ud fra følgende betragtninger:

               (1)

               Ved Kommissionens forordning (EF) nr. 451/2000 (2) og (EF) nr. 1490/2002 (3) er der fastsat nærmere bestemmelser for iværksættelsen af tredje fase af det arbejdsprogram, der er omhandlet i artikel 8, stk. 2, i direktiv 91/414/EØF, ligesom der er opstillet en liste over aktivstoffer, som skal vurderes med henblik på eventuel optagelse i bilag I til direktiv 91/414/EØF. Denne liste omfatter flutriafol.

               (2)

               Anmelderen trak i overensstemmelse med artikel 11e i forordning (EF) nr. 1490/2002 sin støtte til optagelsen af aktivstoffet i bilag I til direktiv 91/414/EØF tilbage inden for to måneder efter modtagelsen af udkastet til vurderingsrapport. Derfor blev det ved Kommissionens beslutning 2008/934/EF af 5. december 2008 om afvisning af at optage visse aktivstoffer i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder disse stoffer (4) vedtaget, at flutriafol ikke skulle optages i det pågældende bilag.

               (3)

               Den oprindelige anmelder (i det følgende benævnt »ansøgeren«) har i henhold til artikel 6, stk. 2, i direktiv 91/414/EØF indgivet en ny ansøgning og anmodet om, at den blev behandlet efter den fremskyndede procedure, der er omhandlet i artikel 14-19 i Kommissionens forordning (EF) nr. 33/2008 af 17. januar 2008 om gennemførelsesbestemmelser til Rådets direktiv 91/414/EØF for så vidt angår en almindelig og en fremskyndet procedure for vurdering af aktivstoffer, der har været omfattet af det i artikel 8, stk. 2, i samme direktiv omhandlede arbejdsprogram, men som ikke er optaget i direktivets bilag I (5).

               (4)

               Ansøgningen blev indgivet til Det Forenede Kongerige, der blev udpeget som rapporterende medlemsstat ved forordning (EF) nr. 1490/2002. Tidsfristen for den fremskyndede procedure er overholdt. Aktivstoffets specifikation og de anvendelsesformål, der er fremlagt dokumentation for, er de samme som i beslutning 2008/934/EF. Ansøgningen opfylder ligeledes de øvrige indholdsmæssige og proceduremæssige krav i artikel 15 i forordning (EF) nr. 33/2008.

               (5)

               Det Forenede Kongerige har evalueret de supplerende data, som ansøgeren har forelagt, og har udarbejdet en supplerende rapport. Rapporten blev den 15. januar 2010 meddelt Den Europæiske Fødevaresikkerhedsautoritet (i det følgende benævnt »EFSA«) og Kommissionen. EFSA underrettede de øvrige medlemsstater og ansøgeren om den supplerende rapport, med henblik på at de kunne fremsætte bemærkninger hertil, og sendte de modtagne bemærkninger til Kommissionen. I henhold til artikel 20, stk. 1, i forordning (EF) nr. 33/2008 og efter anmodning fra Kommissionen forelagde EFSA sin konklusion om flutriafol for Kommissionen den 14. oktober 2010 (6). Udkastet til vurderingsrapport, den supplerende rapport og EFSA's konklusion er blevet behandlet af medlemsstaterne og Kommissionen i Den Stående Komité for Fødevarekæden og Dyresundhed, og behandlingen blev afsluttet den 11. marts 2011 med Kommissionens reviderede vurderingsrapport om flutriafol.

               (6)

               Det fremgår af diverse undersøgelser, at plantebeskyttelsesmidler, der indeholder flutriafol, kan forventes generelt at opfylde kravene i artikel 5, stk. 1, litra a) og b), i direktiv 91/414/EØF, især med hensyn til de anvendelsesformål, der er undersøgt og udførligt beskrevet i Kommissionens reviderede vurderingsrapport. Flutriafol bør derfor optages i bilag I for at sikre, at godkendelse af plantebeskyttelsesmidler, der indeholder det pågældende aktivstof, kan finde sted i alle medlemsstater i overensstemmelse med direktivet.

               (7)

               Uden at det berører denne konklusion, bør der indhentes yderligere oplysninger om visse specifikke forhold. I henhold til artikel 6, stk. 1, i direktiv 91/414/EØF kan der fastsættes betingelser for optagelsen af et stof i bilag I. Det bør derfor kræves, at ansøgeren fremlægger yderligere oplysninger til bekræftelse af relevansen af de urenheder, der er til stede i de tekniske specifikationer, vurderingen af restkoncentrationerne af metabolitterne af triazolderivater i primærafgrøder, vekselafgrøder og animalske produkter samt risikoen på langt sigt for insektædende fugle.

               (8)

               Før et aktivstof optages i bilag I, bør medlemsstaterne og de berørte parter have en rimelig frist til at forberede sig, så de kan opfylde de nye krav, optagelsen medfører.

               (9)

               Uden at det berører de forpligtelser, der i henhold til direktiv 91/414/EØF følger af, at et aktivstof optages i bilag I, bør medlemsstaterne have en frist på seks måneder efter optagelsen til at tage eksisterende godkendelser af plantebeskyttelsesmidler, der indeholder flutriafol, op til fornyet overvejelse for at sikre, at kravene i direktiv 91/414/EØF, navnlig i artikel 13, og de relevante betingelser i bilag I er opfyldt. Medlemsstaterne bør, alt efter hvad der er relevant, ændre, erstatte eller tilbagekalde eksisterende godkendelser i henhold til direktiv 91/414/EØF. Uanset ovenstående frist bør der afsættes en længere periode til indgivelse og vurdering af det fuldstændige dossier, jf. bilag III, for hvert plantebeskyttelsesmiddel og for hvert enkelt påtænkt anvendelsesformål i overensstemmelse med de ensartede principper i direktiv 91/414/EØF.

               (10)

               Erfaringerne fra tidligere optagelser i bilag I til direktiv 91/414/EØF af aktivstoffer, som er vurderet inden for rammerne af Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i direktiv 91/414/EØF om markedsføring af plantebeskyttelsesmidler (7), har vist, at der kan opstå vanskeligheder med fortolkningen af de pligter, som indehavere af eksisterende godkendelser har med hensyn til adgang til data. For at undgå yderligere vanskeligheder synes det derfor nødvendigt at præcisere medlemsstaternes pligter, især pligten til at kontrollere, at indehaveren af en godkendelse kan påvise, at han har adgang til et dossier, der opfylder kravene i bilag II til direktivet. Denne præcisering pålægger imidlertid ikke medlemsstaterne eller indehavere af godkendelser nye forpligtelser i forhold til de hidtil vedtagne direktiver om ændring af bilag I.

               (11)

               Direktiv 91/414/EØF bør derfor ændres i overensstemmelse hermed.

               (12)

               Det blev ved beslutning 2008/934/EF vedtaget, at flutriafol ikke skulle optages i bilag I, og at godkendelser af plantebeskyttelsesmidler, der indeholder det pågældende stof, skulle tilbagekaldes senest den 31. december 2011. Det er nødvendigt at slette rækken vedrørende flutriafol i beslutningens bilag.

               (13)

               Beslutning 2008/934/EF bør derfor ændres i overensstemmelse hermed.

               (14)

               Foranstaltningerne i dette direktiv er i overensstemmelse med udtalelse fra Den Stående Komité for Fødevarekæden og Dyresundhed —

         VEDTAGET DETTE DIREKTIV:
   Artikel 1
   Bilag I til direktiv 91/414/EØF ændres som angivet i bilaget til nærværende direktiv.
   Artikel 2
   Rækken vedrørende flutriafol i bilaget til beslutning 2008/934/EF udgår.
   Artikel 3
   Medlemsstaterne vedtager og offentliggør senest den 30. november 2011 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser med en sammenligningstabel, som viser sammenhængen mellem de pågældende love og bestemmelser og dette direktiv.
   De anvender disse love og bestemmelser fra den 1. december 2011.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   Artikel 4
   1.   Om nødvendigt ændrer eller tilbagekalder medlemsstaterne i henhold til direktiv 91/414/EØF senest den 30. november 2011 eksisterende godkendelser af plantebeskyttelsesmidler, der indeholder flutriafol som aktivstof.
   Inden da skal medlemsstaterne navnlig kontrollere, at betingelserne i bilag I til direktiv 91/414/EØF vedrørende flutriafol er overholdt, dog ikke betingelserne i del B vedrørende dette aktivstof, og at indehaveren af godkendelsen er i besiddelse af eller har adgang til et dossier, der opfylder kravene i bilag II til direktivet, jf. betingelserne i direktivets artikel 13.
   2.   Uanset stk. 1 revurderer medlemsstaterne for hvert godkendt plantebeskyttelsesmiddel, der indeholder flutriafol, enten som eneste aktivstof eller som ét af flere aktivstoffer, som alle er optaget i bilag I til direktiv 91/414/EØF pr. 31. maj 2011, midlet i overensstemmelse med de ensartede principper i bilag VI til direktiv 91/414/EØF på grundlag af et dossier, der opfylder kravene i bilag III til nævnte direktiv, idet der samtidig tages højde for del B i bilag I til direktivet vedrørende flutriafol. På grundlag af den vurdering fastslår medlemsstaterne, om midlet opfylder kravene i artikel 4, stk. 1, litra b)-e), i direktiv 91/414/EØF.
   Derefter skal medlemsstaterne:

               a)

               hvis det drejer sig om et middel, der indeholder flutriafol som eneste aktivstof, om nødvendigt ændre eller tilbagekalde godkendelsen senest den 31. maj 2015, eller

               b)

               hvis det drejer sig om et middel, der indeholder flutriafol som ét af flere aktivstoffer, om nødvendigt ændre eller tilbagekalde godkendelsen senest den 31. maj 2015 eller senest den dato, der er fastsat for en sådan ændring eller tilbagekaldelse i det eller de pågældende direktiver, hvorved det eller de pågældende stoffer blev optaget i bilag I til direktiv 91/414/EØF, alt efter hvilket der er det seneste tidspunkt.

         Artikel 5
   Dette direktiv træder i kraft den 1. juni 2011.
   Artikel 6
   Dette direktiv er rettet til medlemsstaterne.

      Udfærdiget i Bruxelles, den 11. april 2011.

            På Kommissionens vegne

         José Manuel BARROSO

            Formand

      (1)  EFT L 230 af 19.8.1991, s. 1.

      (2)  EFT L 55 af 29.2.2000, s. 25.

      (3)  EFT L 224 af 21.8.2002, s. 23.

      (4)  EUT L 333 af 11.12.2008, s. 11.

      (5)  EUT L 15 af 18.1.2008, s. 5.

      (6)  Den Europæiske Fødevaresikkerhedsautoritet, »Conclusion on the peer review of the pesticide risk assessment of the active substance flutriafol«. EFSA Journal 2010;8(10):1868. [50 pp.] doi:10.2903/j.efsa.2010.1868. Tilgængelig online: www.efsa.europa.eu/efsajournal.htm

      (7)  EFT L 366 af 15.12.1992, s. 10.

      BILAG
      Følgende indsættes sidst i tabellen i bilag I til direktiv 91/414/EØF:

                     Nr.

                     Almindeligt anvendt navn, identifikationsnummer

                     IUPAC-navn

                     Renhed (1)

                     Ikrafttrædelse

                     Udløbsdato for stoffets optagelse i listen

                     Særlige bestemmelser

                     »346

                     Flutriafol
                     CAS-nr.: 76674-21-0

                     CIPAC-nr.: 436

                        (RS)-2,4'-difluor-α-(1H-1,2,4-triazol-1-ylmethyl)benzhydrylalkohol

                     ≥ 920 g/kg
                     (racemat)
                     Relevante urenheder: dimethylsulfat: maksimumsindhold:0,1 g/kg
                     dimethylformamid: maksimumsindhold:1 g/kg
                     metanol: maksimumsindhold:1 g/kg

                     1.6.2011

                     31.5.2021

                     DEL A
                     Må kun tillades anvendt som fungicid.
                     DEL B
                     Med henblik på gennemførelsen af de ensartede principper i bilag VI skal der tages hensyn til konklusionerne i den reviderede vurderingsrapport om flutriafol, særlig tillæg I og II, som færdigbehandlet i Den Stående Komité for Fødevarekæden og Dyresundhed den 11. marts 2011.
                     Ved denne samlede vurdering skal medlemsstaterne:

                                 1.

                                 være særligt opmærksomme på at beskytte brugerne og sikre, at anvendelsesbetingelserne omfatter anvendelse af personlige værnemidler

                                 2.

                                 være særligt opmærksomme på at beskytte grundvandet, når aktivstoffet anvendes i områder med følsomme jordbunds- og/eller klimaforhold

                                 3.

                                 være særligt opmærksomme på risikoen på langt sigt for insektædende fugle.

                           Godkendelsesbetingelserne bør omfatte risikobegrænsende foranstaltninger, hvis det er relevant.
                     De berørte medlemsstater sikrer, at ansøgeren forelægger Kommissionen bekræftende oplysninger om:

                                 a)

                                 relevansen af de urenheder, der er til stede i de tekniske specifikationer

                                 b)

                                 restkoncentrationerne af metabolitter af triazolderivater i primærafgrøder, vekselafgrøder og animalske produkter

                                 c)

                                 risikoen på langt sigt for insektædende fugle.

                           De berørte medlemsstater sikrer, at ansøgeren forelægger Kommissionen de oplysninger, der er anført i litra a), senest den 1. december 2011 og de oplysninger, der er anført i litra b) og c), senest den 31. maj 2013.«

         (1)  Yderligere oplysninger om aktivstoffets identitet og specifikation fremgår af den reviderede vurderingsrapport.


title: Kommissionens delegerede direktiv 2014/11/EU af 18. oktober 2013 om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtagelse for hexavalent chrom i alkalimetalkilder, der anvendes til fremstilling af fotokatoder i billedforstærkere til røntgenbilleder indtil den 31. december 2019 , og i reservedele til røntgensystemer, der er bragt i omsætning i EU før den 1. januar 2020  EØS-relevant tekst

text:
               9.1.2014

               DA

               Den Europæiske Unions Tidende

               L 4/65

         KOMMISSIONENS DELEGEREDE DIREKTIV 2014/11/EU
   af 18. oktober 2013
   om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtagelse for hexavalent chrom i alkalimetalkilder, der anvendes til fremstilling af fotokatoder i billedforstærkere til røntgenbilleder indtil den 31. december 2019, og i reservedele til røntgensystemer, der er bragt i omsætning i EU før den 1. januar 2020
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Direktiv 2011/65/EU forbyder anvendelse af hexavalent chrom i elektrisk og elektronisk udstyr, der bringes i omsætning.

               (2)

               Hexavalent chrom anvendes i alkalimetalkilder, der anvendes til fremstilling af fotokatoder i billedforstærkere til røntgenbilleder. Det er ikke muligt at eliminere eller substituere hexavalent chrom i processen til fremstilling af fotokatoder, da de aktuelle erstatningsstoffer og alternative teknologier ikke er tilstrækkelig pålidelige eller udbredte til at dække hele spektret af efterspurgte produkter.

               (3)

               Det kan ikke undgås, at en del af det hexavalente chrom fra fremstillingen af fotokatoderne stadig findes i det produkt, der bringes i omsætning.

               (4)

               Direktiv 2011/65/EU bør derfor ændres i overensstemmelse hermed —

         VEDTAGET DETTE DIREKTIV:
   Artikel 1
   Bilag IV til direktiv 2011/65/EU ændres som angivet i bilaget til nærværende direktiv.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den sidste dag i den sjette måned efter dets ikrafttræden. De tilsender straks Kommissionen disse love og bestemmelser.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 18. oktober 2013.

            På Kommissionens vegne

         José Manuel BARROSO

            Formand

      (1)  EUT L 174 af 1.7.2011, s. 88.

      BILAG
      I bilag IV til direktiv 2011/65/EU indsættes følgende punkt 30:

                  »30.

                  Hexavalent chrom i alkalimetalkilder til fremstilling af fotokatoder i billedforstærkere til røntgenbilleder indtil den 31. december 2019 og i reservedele til røntgensystemer, der er bragt i omsætning i EU inden den 1. januar 2020«.


title: Kommissionens delegerede direktiv (EU) 2019/174 af 16. november 2018 om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly, der er bundet i krystalglas som defineret i direktiv 69/493/EØF (EØS-relevant tekst.)

text:
                  5.2.2019

                  DA

                  Den Europæiske Unions Tidende

                  L 33/20

         KOMMISSIONENS DELEGEREDE DIREKTIV (EU) 2019/174
         af 16. november 2018
         om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly, der er bundet i krystalglas som defineret i direktiv 69/493/EØF
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
         ud fra følgende betragtninger:

                     (1)

                     Ifølge direktiv 2011/65/EU skal medlemsstaterne sørge for, at elektrisk og elektronisk udstyr, der bringes i omsætning, ikke indeholder visse farlige stoffer, der er opført i bilag II til nævnte direktiv. Dette krav gælder ikke de anvendelser, der er opført i bilag III til direktiv 2011/65/EU.

                     (2)

                     De forskellige kategorier af elektrisk og elektronisk udstyr, som direktiv 2011/65/EU finder anvendelse på (kategori 1-11), er opført i det nævnte direktivs bilag I.

                     (3)

                     Bly er et stof, der er underlagt begrænsninger, og som er opført i bilag II til direktiv 2011/65/EU. Anvendelsen af bly, der er bundet i krystalglas som defineret i bilag I (kategori 1, 2, 3 og 4) til Rådets direktiv 69/493/EØF (2), blev imidlertid undtaget fra begrænsningen og er i øjeblikket er opført i undtagelse 29 i bilag III til direktiv 2011/65/EU. Udløbsdatoen for den undtagelse var for kategori 1-7 og 10 den 21. juli 2016.

                     (4)

                     Kommissionen modtog en ansøgning om en fornyelse af undtagelsen inden den 21. januar 2015 i henhold til artikel 5, stk. 5, i direktiv 2011/65/EU. Undtagelsen forbliver gyldig, indtil der vedtages en afgørelse om den pågældende anvendelse.

                     (5)

                     Blyoxider (PbO eller Pb3O4) anvendes som mellemprodukt i kemisk syntese af blykrystalglas. Blykrystalglas anvendes i elektrisk og elektronisk udstyr på grund af dets unikke kombinationer af forarbejdningsegenskaber (nedkølingstid, funktionsinterval), optiske egenskaber (brydningsindeks, dispersion) og dekorative egenskaber (Vickers-hårdhed), som gør det muligt at fremstille elektriske og elektroniske varer, der ikke kan fremstilles på anden vis, såsom bestemte belysningsarmaturer og lysekroner, spejle med elektrisk lys, ure og armbåndsure, digitale fotorammer og byggematerialer (byggeklodser med lys i).

                     (6)

                     Substitution eller eliminering af bly er stadig ikke videnskabeligt og teknisk gennemførlig på grund af manglende pålidelige alternativer. Undtagelsen svækker ikke den miljø- og sundhedsbeskyttelse, der ydes i henhold til Europa-Parlamentets og Rådets forordning (EF) nr. 1907/2006 (3). Undtagelsen for anvendelse af bly, der er bundet i krystalglas som defineret i bilag I (kategori 1, 2, 3 og 4) til Rådets direktiv 69/493/EØF, bør derfor fornyes for kategori 1-7 og 10.

                     (7)

                     Eftersom pålidelige alternativer for de berørte anvendelser i øjeblikket hverken findes på markedet eller forventes at være tilgængelige på markedet i nær fremtid, bør undtagelsen for kategori 1-7 og 10 fornyes med den maksimale varighed på fem år frem til den 21. juli 2021. I lyset af resultaterne af de igangværende bestræbelser på at finde en pålidelig substitution forventes varigheden af denne undtagelse ikke at få nogen negative indvirkninger på innovationen.

                     (8)

                     For andre kategorier end 1-7 og 10 forbliver den hidtidige undtagelse gældende i de gyldighedsperioder, der er fastsat i artikel 5, stk. 2, andet afsnit, i direktiv 2011/65/EU. Af hensyn til klarheden bør udløbsdatoerne tilføjes i det nævnte direktivs bilag III.

                     (9)

                     Direktiv 2011/65/EU bør derfor ændres —

               VEDTAGET DETTE DIREKTIV:

            Artikel 1
            Bilag III til direktiv 2011/65/EU ændres som anført i bilaget til nærværende direktiv.

            Artikel 2

               1.   Medlemsstaterne vedtager og offentliggør senest den 29. februar 2020 de love og administrative bestemmelser, der er nødvendige for at efterkomme dette direktiv. De meddeler straks Kommissionen ordlyden af disse love og bestemmelser.
               De anvender disse bestemmelser fra den 1. marts 2020.
               Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.   Medlemsstaterne meddeler Kommissionen teksten til de vigtigste nationale love og bestemmelser, som de udsteder på det område, der er omfattet af dette direktiv.

            Artikel 3
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 4
            Dette direktiv er rettet til medlemsstaterne.

            Udfærdiget i Bruxelles, den 16. november 2018.

                  På Kommissionens vegne

               Jean-Claude JUNCKER

                  Formand

            (1)  EUT L 174 af 1.7.2011, s. 88.

            (2)  Rådets direktiv 69/493/EØF af 15. december 1969 om tilnærmelse af medlemsstaternes lovgivninger om krystalglas (EFT L 326 af 29.12.1969, s. 36).

            (3)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH) og om oprettelse af et europæisk kemikalieagentur (EUT L 396 af 30.12.2006, s. 1).

            BILAG
            Punkt 29 i bilag III affattes således:

                           »29.

                           Bly, der er bundet i krystalglas som defineret i bilag I (kategori 1, 2, 3 og 4) i Rådets direktiv 69/493/EØF (*1)

                           Udløber den:

                                       —

                                       21. juli 2021 for kategori 1-7 og 10

                                       —

                                       21. juli 2021 for kategori 8 og 9 undtagen medicinsk udstyr til vitro-diagnostik og industrielle overvågnings- og reguleringsinstrumenter

                                       —

                                       21. juli 2023 for kategori 8 medicinsk udstyr til in vitro-diagnostik

                                       —

                                       21. juli 2024 for kategori 9 industrielle overvågnings- og reguleringsinstrumenter og for kategori 11.

               (*1)  Rådets direktiv 69/493/EØF af 15. december 1969 om tilnærmelse af medlemsstaternes lovgivninger om krystalglas (EFT L 326 af 29.12.1969, s. 36).«


title: Kommissionens gennemførelsesdirektiv (EU) 2018/1027 af 19. juli 2018 om ændring af Rådets direktiv 66/402/EØF for så vidt angår isoleringsafstande for Sorghum spp. (EØS-relevant tekst.)

text:
                  20.7.2018

                  DA

                  Den Europæiske Unions Tidende

                  L 184/4

            KOMMISSIONENS GENNEMFØRELSESDIREKTIV (EU) 2018/1027
      af 19. juli 2018
      om ændring af Rådets direktiv 66/402/EØF for så vidt angår isoleringsafstande for Sorghum spp.
      (EØS-relevant tekst)
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Rådets direktiv 66/402/EØF af 14. juni 1966 om handel med sædekorn (1), særlig artikel 21a, og
      ud fra følgende betragtninger:

                  (1)

                  De betingelser vedrørende frøproduktion, der er fastlagt ved direktiv 66/402/EØF, er baseret på internationalt anerkendte standarder i de regler for frø, der er vedtaget af OECD (Organisationen for Økonomisk Samarbejde og Udvikling).

                  (2)

                  På OECD's årlige møde i 2017 om regler for frø blev standarden for isolationsafstande i forbindelse med dyrkning af Sorghum spp. ændret, navnlig for at tage hensyn til arealer, hvor tilstedeværelsen af S. halepense eller S. sudanense udgør et særligt problem i forbindelse med fremmedbestøvning.

                  (3)

                  Direktiv 66/402/EØF bør derfor ændres.

                  (4)

                  Foranstaltningerne i dette direktiv er i overensstemmelse med udtalelse fra Den Stående Komité for Planter, Dyr, Fødevarer og Foder —

            VEDTAGET DETTE DIREKTIV:
      Artikel 1
      Ændringer af direktiv 66/402/EØF
      Bilag I til direktiv 66/402/EØF ændres som angivet i bilaget til nærværende direktiv.
      Artikel 2
      Gennemførelse
      1.   Medlemsstaterne vedtager og offentliggør senest den 31. december 2018 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
      De anvender disse love og bestemmelser fra den 1. januar 2019.
      Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
      2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
      Artikel 3
      Ikrafttræden
      Dette direktiv træder i kraft på tyvendedagen efter offentliggørelsen i Den Europæiske Unions Tidende.
      Artikel 4
      Adressater
      Dette direktiv er rettet til medlemsstaterne.

         Udfærdiget i Bruxelles, den 19. juli 2018.

               På Kommissionens vegne

            Jean-Claude JUNCKER

               Formand

         (1)  EFT 125 af 11.7.1966, s. 2309/66.

         BILAG
         Punkt 2 i bilag I til direktiv 66/402/EØF affattes således:

                        »2.

                        Bestanden skal opfylde følgende normer med hensyn til afstand til nærmestliggende pollenkilder, der kan resultere i uønsket fremmedbestøvning:

                                    Bestand

                                    Mindsteafstand

                                       Phalaris canariensis, Secale cereale undtagen hybrider:

                                                —

                                                ved dyrkning af basissæd

                                    300 m

                                                —

                                                ved dyrkning af certificeret sædekorn

                                    250 m

                                       Sorghum spp.

                                                —

                                                ved dyrkning af basissæd (*1)

                                    400 m

                                                —

                                                ved dyrkning af certificeret sædekorn (*1)

                                    200 m

                                       xTriticosecale, selvbestøvende sorter:

                                                —

                                                ved avl af basissæd

                                    50 m

                                                —

                                                ved avl af certificeret sædekorn

                                    20 m

                                    Zea mays

                                    200 m

                              Mindsteafstandene i ovennævnte tabel kan fraviges, såfremt der findes tilstrækkelig beskyttelse mod enhver uønsket fremmedbestøvning.«

            (*1)  I de områder, hvor tilstedeværelsen af S. halepense eller S. sudanense udgør et særligt problem mht. fremmedbestøvning, gælder følgende:

                     a)

                     Bestande til dyrkning af basissæd af Sorghum bicolor eller hybrider heraf skal være isoleret mindst 800 m fra alle kilder til disse forurenende pollen.

                     b)

                     Bestande til dyrkning af certificeret sædekorn af Sorghum bicolor eller hybrider heraf skal være isoleret mindst 400 m fra alle kilder til disse forurenende pollen.


title: Kommissionens gennemførelsesdirektiv (EU) 2018/1028 af 19. juli 2018 om berigtigelse af gennemførelsesdirektiv (EU) 2016/2109 om ændring af Rådets direktiv 66/401/EØF for så vidt angår medtagelse af nye arter og det botaniske navn på arten Lolium x boucheanum Kunth (EØS-relevant tekst.)

text:
               20.7.2018

               DA

               Den Europæiske Unions Tidende

               L 184/7

         KOMMISSIONENS GENNEMFØRELSESDIREKTIV (EU) 2018/1028
   af 19. juli 2018
   om berigtigelse af gennemførelsesdirektiv (EU) 2016/2109 om ændring af Rådets direktiv 66/401/EØF for så vidt angår medtagelse af nye arter og det botaniske navn på arten Lolium x boucheanum Kunth
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 66/401/EØF af 14. juni 1966 om handel med frø af foderplanter (1), og særligt artikel 21a, og
   ud fra følgende betragtninger:

               (1)

               På grund af en skrivefejl i Kommissionens gennemførelsesdirektiv (EU) 2016/2109 (2), hvorved direktiv 66/401/EØF blev ændret, blev fodnotereferencen »(1)« i bilag III til direktiv 66/401/EØF ved en fejl slettet fra rækken »Poaceae (Gramineae)«. Som følge heraf er det ikke længere muligt for medlemsstaterne at tillade, at den maksimale vægt pr. parti kan forhøjes til 25 ton, hvis leverandøren er blevet godkendt dertil af den kompetente myndighed.

               (2)

               Det relevante bilag til gennemførelsesdirektiv (EU) 2016/2109 bør derfor berigtiges i overensstemmelse hermed.

               (3)

               Foranstaltningerne i dette direktiv er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DETTE DIREKTIV:
   Artikel 1
   Ændring af gennemførelsesdirektiv (EU) 2016/2109
   Bilaget til gennemførelsesdirektiv (EU) 2016/2109 ændres som angivet i bilaget til nærværende direktiv.
   Artikel 2
   Gennemførelse
   1.   Medlemsstaterne vedtager og offentliggør senest den 31. december 2018 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
   De anvender disse love og bestemmelser fra den 1. januar 2019.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Ikrafttræden
   Dette direktiv træder i kraft dagen efter offentliggørelsen i Den Europæiske Unions Tidende.
   Artikel 4
   Adressater
   Dette direktiv er rettet til medlemsstaterne.

      Udfærdiget i Bruxelles, den 19. juli 2018.

            På Kommissionens vegne

         Jean-Claude JUNCKER

            Formand

      (1)  EFT 125 af 11.7.1966, s. 2298/66.

      (2)  Kommissionens gennemførelsesdirektiv (EU) 2016/2109 af 1. december 2016 om ændring af Rådets direktiv 66/401/EØF for så vidt angår medtagelse af nye arter og det botaniske navn på arten Lolium x boucheanum Kunth (EUT L 327 af 2.12.2016, s. 59).

      BILAG
      I punkt 2 i bilaget til Kommissionens gennemførelsesdirektiv (EU) 2016/2109 om ændring af bilag III til Rådets direktiv 66/401/EØF i første kolonne i tabellen, erstattes rækken »Poaceae (Gramineae)« med følgende række med tilhørende fodnote:

         »Poaceae (Gramineae)
             (1)